God of War (משחק וידאו, 2005)

God of War הוא משחק פעולה-הרפתקאות שיצא ב-22 במרץ 2005 שיצא במקור לקונסולת המשחקים פלייסטיישן 2, וב-17 בנובמבר 2009 כגרסה בהפרדה גבוהה לפלייסטיישן 3. זהו המשחק הראשון בסדרת משחקי God of War.

זהו משחק הפלייסטיישן 2 הנמכר ביותר בכל הזמנים עם מכירות של מעל ל-4.6 מיליון עותקים. הצלחת המשחק הובילה לאורך השנים לפיתוח שמונה משחקים נוספים בסדרה. המשחק זכה לביקורות חיוביות וליותר מתריסר פרסים בקטגוריית משחק השנה. אתר הביקורות IGN מיקם אותו במקום השביעי ברשימת 25 משחקי פלייסטיישן 2 הטובים של כל הזמנים וכן העניק לו ממוצע משוקלל של 9.8 מתוך 10. באתר הביקורות GameRankings, המשחק זכה לציון ממוצע של 93% בהתבסס על 92 ביקורות, ואתר הביקורות Metacritic העניק ציון ממוצע של 94 מתוך 100 בהתבסס על 75 ביקורות.

 תקציר העלילה 
עלילת המשחק מתמקדת בלוחם הספרטני קרייטוס שהפך למשרת האלים האולימפיים לאחר שאל המלחמה ארס הציל אותו בקרב. בתמורה לחייו, קרייטוס מתחייב להיות נאמן לארס, אך הדבר מוביל לשורה של אירועים טרגיים, כולל מות אשתו ובתו. על מנת לנקום בארס על מות אשתו ובתו האלה אתנה שולחת את קרייטוס למצוא ולהשתמש ב"תיבת פנדורה" שהוא חפץ רב עוצמה אשר מסוגל לסייע לקרייטוס להביס את ארס.

 משחקיות 
המשחק משוחק מגוף שלישי ומשלב אלמנטים של Hack and slash, פלטפורמה ומשחק חשיבה. לאורך כל המשחק השחקן שולט בדמותו של קרייטוס, אשר נלחם באמצעות להבי הכאוס במטרה להביס אויבים שונים ולנווט בעולם המשחק. ניתן גם לצבור כלי נשק חדשים לאורך המשחק.

עולם המשחק מחולק לשלבים שונים הקשורים זה לזה, ובכל שלב יש סביבות ואתגרים ייחודיים. השחקנים חייבים לפתור חידות שונות, ולהביס אויבים על מנת להתקדם במשחק.

 עלילה 

בתחילת המשחק, קראטוס נמצא על ספינה העושה דרכה לאתונה. על סיפון הספינה הוא מגלה נשים כלואות, כשצבאו של ארס טובח בהן זו אחר זו. קראטוס מחפש את המפתח שיעזור לו לפתוח את הדלת, ובו בזמן מתגלה פוסידון אל הימים, שאומר לקראטוס שהמפתח נמצא אצל קפטן הספינה, המותקף על ידי הידרה במרומי התורן. לאחר מכן, פוסידון מעניק לקראטוס כוח שיעזור לו לנצח את ההידרה, "הזעם של פוסידון". קראטוס מגיע ומגלה שאיחר את המועד והקפטן כבר נבלע על ידה. הוא משפד את המפלצת על התורן, נכנס אל פיה ומגלה שהתמזל מזלו והקפטן עודנו בחיים, אבל עומד להחליק דרך גרונה אל הקיבה. קראטוס לוקח את המפתח, שולח את הקפטן אל מותו ורץ במהרה אל הנשים הכלואות. קראטוס מגיע מאוחר מדי, כשכל הנשים נשחטו זה מכבר. הוא הורג את רוצחיהן ומתאבל. בהגיעו לאתונה, פונה אל קראטוס אפרודיטה, אלת האהבה, שאומרת לו שאם יהרוג את מדוזה מלכת הגורגונות, יקבל את כוחותיה - האפשרות להקפיא יצורים חיים. קראטוס הורג את מדוזה ומקבל את כוחותיה, "מבטה של מדוזה". גם זאוס מעניק לקראטוס מכוחותיו, שיעזרו לו בעתיד במלחמה נגד ארס. קראטוס פוגש את האורקל, עוזרתה של אתנה, ורואה אותה נחטפת על ידי צבאו של ארס. אחרי קרב מול ההרפיות של ארס, קראטוס פוגש איש זקן ומוזר שחופר קבר, וטוען שקראטוס ידע בבוא הזמן מי הוא, ושכרגע יעסוק בהצלתה של האורקל. קראטוס מקשיב לעצתו ונכנס למקדשה, ולאחר כמה קרבות מגיע לחדר גדול שבו הוא מגלה את האורקל על סף מוות. קראטוס מציל אותה והיא מספרת לו על מסע שעליו לעבור כדי לנצח את ארס. קראטוס יוצא למסע דרך מדבר הנשמות האבודות, מטפס על הטיטאן קרונוס ומגיע למקדש פנדורה.

ארטמיס, אלת הציד והירח, אומרת לקראטוס שלהבי הכאוס לא יספיקו בניצחון על ארס, ומעניקה לו נשק נוסף - "הלהב של ארטמיס". קראטוס מתחיל את המבחנים שבסופם יקבל את תיבת פנדורה, נשק נוסף שגם הוא יעזור לו בניצחונו על אל המלחמה. במבחן השלישי והאחרון קראטוס נלחם מול גרסה ענקית של המינוטאור והורג אותו. האדס, אל השאול מופיע ומדבר עם קראטוס, מעניק לו את צבא המתים שלו, ומיד לאחר מכן משיג קראטוס את התיבה. ארס מגלה זאת, הורג את קראטוס וחייליו של ארס לוקחים את התיבה. קראטוס נזרק לטרטרוס (עולם המתים), שם הוא פוגש את קפטן הספינה שהרג, ומתחיל לחפש את דרכו החוצה. בזמן החיפושים אחר צוהר פתוח קראטוס רואה שנזרק לעברו חבל, הוא מטפס בעזרתו למעלה ומגלה שהזקן שפגש במקדש של הנביאה הוא עוזרו של האדס, והקבר שחפר היה למקרה שיהרגו את קראטוס, מה שבאמת קרה. קראטוס רואה שהמקדש של הנביאה הרוס והזקן אומר לו שארס נמצא בצדו השני של המקדש. קראטוס נכנס למקדשה של הנביאה והורג את כל חייליו של ארס שהיו במקדש. בדרכו החוצה, הוא רואה שהנביאה עומדת למות ואומרת לו שכנראה כבר אין תקווה לניצחון, מכיוון שידו של ארס שולטת בכל. קראטוס מגיע לאל המלחמה, רואה שהוא מדבר עם אביו, זאוס, וזה מבחין שקראטוס עומד מאחוריו. קראטוס משתמש בברקיו של זאוס ובעזרתם לוקח מארס את תיבת פנדורה. הוא פותח אותה, ונהיה לראשון שעושה זאת לאחר אלפי שנים מאז שנוצרה. הוא מקבל מתוך התיבה את הכוחות של האלים, וצומח לגודלו העצום של ארס.

בזמן הקרב ביניהם, ארס לוקח את קראטוס לזירת היקום, שם אשתו ובתו בחיים והוא צריך להצילן מעשרות כפילים רעים של קראטוס. קראטוס מצליח אבל אז, כדי לגרום צער לקראטוס, ארס לוקח ממנו את להבי הכאוס ואת כל הכוחות שקיבל מהאלים (חוץ מהכוחות שיצאו מתיבת פנדורה) והורג איתם את בתו ואת אשתו של קראטוס. קראטוס חוזר למציאות נטול כל כוח. ארס ניגש להרוג אותו, כשברגע האחרון קראטוס קולט בזווית העין חרב ענקית המשמשת כגשר לביוב העיר, ושולף אותה. הקרב השני מתחיל ובסופו קראטוס תוקע את חרבו בבטנו של ארס והורג אותו. לאחר הקרב, האלה אתנה אומרת לקראטוס כי האלים סולחים לו על מעשי העבר (רצח משפחתו וחפים מפשע), אך לעולם לא יוכלו לשכוח את המעשים הנוראים, ועל כן לא ישחררו אותו מסיוטי העבר הרודפים אותו.

עקב כך, קראטוס נכנס לדיכאון, ומחליט להתאבד בקפיצה מהר האולימפוס. ברגע האחרון אתנה עוצרת אותו, הוא חוזר למעלה ההר ושם אתנה אומרת לו שהאלים רוצים אותו כאל המלחמה החדש. בנוסף, היא נותנת לו זוג חרבות הנקראות "להבי אתנה". קראטוס עולה אל האולימפוס והופך לאל המלחמה החדש.

 כלי הנשק/קסמיו של קראטוס 
 כלי נשק 
 להבי הכאוס (Blades of Chaos) - צמד להבים המחוברים בשלשלאות לפרקי ידיו של קראטוס. כלי הנשק העיקריים שלו, שניתנים לו לאחר שנשבע אמונים לאל המלחמה ארס. קראטוס מאבד אותם בקרב הסופי נגד ארס, כאשר אל המלחמה קורע אותם מידיו.
 להבה של ארטמיס (Blade of Artemis) - חרב גדולה מוקפת באנרגיה הניתנת לקראטוס בידי ארטמיס לאחר שנכנס למקדשה של פנדורה. מסוגלת לחדור שריון גוף.

 קסם 
 זעמו של פוסידון (Poseidon's Rage) - כוח מיוחד שניתן לקראטוס בים האגאי מידי פוסידון עצמו כדי להילחם בהידרה. הכוח מקיף את קראטוס במעגל חשמלי ומשלח ברקים עוצמתיים על אויביו. נלקח על ידי ארס בסוף המשחק.
 מבטה של מדוזה (Medusa's Gaze) - כוח שניתן לקראטוס לאחר שהרג את מדוזה עבור אפרודיטה. הוא משתמש בכוחה של הגורגונה כדי להפוך את אויביו לאבן.
 זעמו של זאוס (Zeus' Fury) - כוח מיוחד שניתן לקראטוס על ידי זאוס במהלך מסעו באתונה. מאפשר שליחתם של ברקים לעבר אויביו.
 צבאו של האדס (Army of Hades) - כוח מיוחד שניתן לקראטוס על ידי האדס לאחר ששחט את שומר פנדורה והשיג את ראשו של בן הארכיטקט. הכוח מזמן נשמות של לוחמים מתים התוקפים את אויביו של קראטוס.

 ממצאים עתיקים 
 זעמם של האלים (Rage of the Gods) - לאחר שכוחם של להבי הכאוס מגיעים לרמה השנייה, קראטוס מקבל את היכולת לצבור את התקפותיו ב"מד זעם". כאשר מד זה מתמלא עד סופו, גופו נאגף בברקים והתקפותיו מתחזקות לאין שיעור. כמו כן, הוא חסין בפני התקפות.
 הקלשון של פוסידון (Poeidon's Trident) - קראטוס מוצא את הקלשון במקדשה של פנדורה. מאפשר לו לשחות, לצלול ולנשום מתחת למים ללא סכנת טביעה.

 בוסים 
 הידרה: יצור ימי ענק בעל חמישה ראשים שניתן להרוג רק כאשר מחסלים את הראש הראשי הגדול והחזק מכולם במשחק בעל שלושה ראשים נדרש להרוג את שני הראשים הקטנים כדי לחסל את הגדול.
 מדוזה: מלכת הגורגונות החזקה מכולן. בסוף הקרב קראטוס עורף את ראשה ומשתמש בו בתור נשק.
 מינוטאור: השומר של פנדורה, מינוטאור ענק נושף אש שעומד על ארבע, מצויד בשריון פלדה כמעט בלתי חדיר.
 ארס: אל המלחמה והבוס האחרון במשחק. הקרב נגד ארס הוא בן שלושה חלקים המתפרסים על פני העלילה.

 קישורים חיצוניים 


 God of War בפרויקט פאנדום

הערות שוליים

קטגוריה:משחקי וידאו שפותחו בארצות הברית
קטגוריה:משחקי פלייסטיישן 2
קטגוריה:משחקי Hack and slash
קטגוריה:משחקי פעולה-הרפתקאות
קטגוריה:משחקי וידאו משנת 2005